Bodó Csiba Gizella - Válogatott versek | 31. oldal
Száz csapás Vörös iszap, mint a föld vére Felvágott ütőerére Gyilkos hanyagság, Kapzsi nemtörődömség Hasított rést És a vért zúdította Falvakra, emberéletre, Lábas jószágra, Riadt szemekre, A fű zöldje eltűnt örökre A nyugovóra tért tücskökkel, Békákkal, lábon álló Sással, náddal, hol megakadt Az emberi tetem, Kutatta több napon Ezer szemben a félelem A rettenet napjain Kolontáron, Devecseren. Száz csapás és száz csapás Hegymagasságú áradás, elborít, Amíg a pénz az úr! Száz csapás, gát szakadás Gátlástalan pusztítás, Amíg a pénz az úr! Száz csapás, izzó sárgaláz, Fertőz, megaláz, Amíg a pénz az úr! Száz csapás és sáska rág, Iszapba haló szabadság, Amíg a pénz az úr. Száz csapás és száz csapás, Ember semmiből nem tanul, Ha mindig a pénz az úr! Bp. 2010. október 17.