AJÁNLÁS

Bodó Csiba Gizella több éve az Irodalmi Rádió aktív szerzője. Rendszeres részvevője pályázatainknak, rendezvényeinknek is, így jómagam is tanúja vagyok irodalmi pályafutásának. Sok kötete jelent már meg, ezért nagy öröm számomra, hogy ezt az anyagot most az Irodalmi Rádió gondoskodására bízta. Ebben a kis gyűjteményben olyan költemények is találhatók, melyek összegzését adják a szerző eddigi költészetének. A központban az egyén, az ember, az ÉN áll, aki egyrészt a mulandóságot, a saját maga vagy társai mulandóságát igyekszik feldolgozni, elfogadni. Majd ez az ember rácsodálkozik a természet gyönyörűségére, hatalmára, megpróbálja magát elhelyezni benne, és bízik abban, hogy megtalálja a megfelelő helyet az univerzumban a földi lét közben és után is. Ars poétikáját azonnal a kötet elején kifejti Szólj, szép szavakkal című írásában, amihez nemcsak e köteten belül, de egész költészetében végig hű marad. A legkeményebb igazságokat is puha köntösbe öltözteti, lágyan, ringatóan szólalnak meg sorai és visznek magukkal végig az egész köteten, mint kis patak a falevelet. Az ars poétikát később programadó versbe is foglalja: a Jöjjetek női poéták figyelemfelkeltő címével és soraival egyenes felhívást intéz a hölgy alkotótársakhoz az alkotás, a szellemi munka építő és megtartó erejére alapozva. Aggódik az emberért, az emberiségért, a természetért, az univerzumért, de töretlen optimizmussal hisz a jóban és a jó győzelmében, az életigenlésben és olyan tanácsot ad olvasójának, amit talán érdemes megfogadnunk: „Éld meg boldogan létedet, / Ez gyakran nehéz lehet, / De akkor is Mosolyogj a Napra, / Nézd, visszanevet!” Ajánlom mindenkinek Bodó Csiba Gizella netkötetét és teljes költészetét! Zsoldos Árpád az Irodalmi Rádió főszerkesztője

Ajánlott felbontás 1024x768